حضرت علی ؓ مسجد سے نکل کر حضرت عثمان ؓ کے گھر کی طرف آ رہے تھے کہ راہ میں شہادت کی اطلاع ملی ، یہ خبر سنتے ہی دونوں ہاتھ اٹھا کر فرمایا ، خداوندا ! میں عثمان کے خون سے بری ہوں ، حضرت عمر ؓ کے بہنوئی سعید بن زید بن عمرو بن نفیل ؓ نے کہا لوگو ! اگر کوہ احد تمھاری اس بداعمالی کے سبب پھٹ کر تم پر گرپڑے تو بھی بجا ہے ، حضرت حذیفہ ؓ نے جو صحابہ میں فتنہ وفساد کی پیشین گوئی کے سب سے بڑے حافظ اور آنحضرت صلی اللہ علیہ وسلم کے محرم اسرار تھے ، فرمایا ، آہ ! عثمان کے قتل سے اسلام میں وہ رخنہ پڑ گیا جواب قیامت تک بند نہ ہوگا ، حضرت عبداللہ ابن عباس ؓ نے کہا اگر تمام خلقت عثمان کے قتل میں شریک ہوتی تو قوم لوط کی طرح آسمان سے اس پر پتھر برستے ، ثمامہ بن عدی ؓ صحابی کو جو صنعائے یمن کے والی تھے ، اس کی خبر پہنچی تو وہ رو پڑے اور فرمایا کہ افسوس ! رسول اللہ صلی اللہ علیہ وسلم کی جانشینی جاتی رہی ، حضرت ابوحمید ساعدہ ؓ نے قسم کھائی کہ جب تک جیوں گا ، ہنسی کا منہ نہ دیکھوں گا ، عبد اللہ بن سلام رضی اللہ عنہ صحابی نے کہا ، آہ ! آج عرب کی قوت کا خاتمہ ہو گیا ، حضرت عائشہ صدیقہ ؓ نے فرمایا ، عثمان بن عفان ؓ مظلوم مارے گئے ، خدا کی قسم !ان کا نامۂ اعمال دھلے کپڑے کی طرح پاک ہو گیا ، حضرت زید بن ثابت ؓ کی آنکھوں سے آنسوؤں کا تار جاری تھا ، حضرت ابوہریرہ رضی اللّٰہ تعالیٰ عنہ کا یہ حال تھا کہ جب اس سانحہ کا ذکر آجاتا تو دھاڑیں مارمار کر روتے ۔
Entity: اللہ — Type: /person, /person/politician